কীভাবে শুরু হয়েছিল সচিন ও অঞ্জলি তেন্ডুলকরের প্রেম? তাঁদের প্রথম দেখা কবে? কোথায়? জানেন কি? চলুন একবার টাইমমেশিন দিয়ে চলে যাই সেই ১৯৯০-এ। যে বছর প্রথম দেখা হয় সচিন ও অঞ্জলির। 
জায়গাটা ছিল মুম্বই বিমানবন্দর। সচিন তখন ইংল্যাড সফর শেষ করে সবে বিমানবন্দরে পা রেখেছেন। অঞ্জলি অবশ্য আগেই ইংল্যান্ডের বিরুদ্ধে সচিনকে খেলতে দেখেছিলেন।  বিমানবন্দরে সচিনের পিছু নেন অঞ্জলি। সচিনকে সামনে পেয়ে অঞ্জলি বলে ওঠেন, ‘‘তোমাকে খুব কিউট দেখতে।’’ 
অঞ্জলির এ হেন বক্তব্যের জবাব দিতে পারেননি সচিন। কারণ মাস্টারের সঙ্গে সেই সময়ে ছিলেন দাদা অজিত। এরপর এগোতে থাকে দিন। ধীর ধীরে দু’ জনের সম্পর্কও এগোতে থাকে। দূরভাষে সচিন ও অঞ্জলি বারকয়েক কথাও বলেন। এর পরেই দু’ জনে স্থির করেন, তাঁরা দেখা করবেন। কিন্তু সচিন সেই সময় খুবই জনপ্রিয় ক্রিকেটার। ফলে বাইরে দেখা করাটা মোটেও সহজ কাজ ছিল না। অঞ্জলি তখন স্থির করেন তিনিই চলে আসবেন সচিনের বাড়িতে। মাস্টার ব্লাস্টারের সঙ্গে দেখা করবেন। সচিনের মা-বাবার সঙ্গে পরিচিত হবেন। কিন্তু কীভাবে? সচিন যেহেতু তখন থেকেই তারকা, তাই অঞ্জলি নিজেই সাংবাদিক পরিচয় দিয়ে সচিনের বাড়িতে চলে যান।